ΔΕΛΤΙΟ ΤΥΠΟΥ

Εκστρατεία προώθησης της εθελοντικής αιμοδοσίας με λεωφορείο του ΟΑΣΘ

Με έναν πρωτότυπο τρόπο θα γιορτάσουν φέτος την **Παγκόσμια Ημέρα Εθελοντή Αιμοδότη στις 14 Ιουνίου** η «**Πηγή Ζωής**» (Σύλλογος Προώθησης Εθελοντικής Αιμοδοσίας και Φίλων των ατόμων με Μεσογειακή Αναιμία) σε συνεργασία με τον **Ελληνικό Σύλλογο Θαλασσαιμίας**.

Μέλη των δύο συλλόγων μαζί με 26 φοιτητές ιατρικής της **ΕΕΦΙΕ** (Επιστημονική Εταιρεία Φοιτητών Ιατρικής Ελλάδας, παράρτημα Θεσσαλονίκης) θα επιβιβαστούν σε ένα **λεωφορείο** που παραχώρησε για τη δράση ο **Οργανισμός Αστικών Συγκοινωνιών Θεσσαλονίκης** και θαπραγματοποιήσουν **μια εκστρατεία ενημέρωσης του κοινού**.

Το λεωφορείο της «**εθελοντικής αιμοδοσίας**» θα διασχίσει κεντρικά και εμβληματικά σημεία της Θεσσαλονίκης και σε **κάθε στάση τα μέλη της «Πηγή Ζωής» και του ΕΣΘΑ μαζί με τους φοιτητές ιατρικής θα ενημερώνουν  το επιβατικό κοινό για τη σημασία και την σπουδαιότητα της εθελοντικής αιμοδοσίας**.

**Το δρομολόγιο που θα ακολουθηθεί έχει ως εξής**: Αφετηρία το κτήριο διοίκησης του ΑΠΘ, Κάστρα – Πύργος Τριγωνίου, Καμάρα, Παναγία Χαλκέων, Δωδεκανήσου, Λιμάνι (Πλατεία Ελευθερίας), Μητροπόλεως, Πλατεία Αριστοτέλους, Λευκός Πύργος και τερματισμός στην Καμάρα.

Επιπρόσθετα στις πινακίδες της τηλεματικής του ΟΑΣΘ θα περνά το μήνυμα: «14 Ιουνίου, Παγκόσμια Ημέρα Εθελοντή Αιμοδότη: Δώστε αίμα, Δώστε ΖΩΗ», που είναι το κεντρικό σύνθημα της φετινής Παγκόσμιας Ημέρας Εθελοντή Αιμοδότη.

Την ίδια ώρα **στην Καμάρα θα βρίσκεται η κινητή μονάδα αιμοδοσίας του νοσοκομείου ΑΧΕΠΑ** αλλά και stand ενημέρωσης του κοινού.

Η **14η Ιουνίου**, Παγκόσμια Ημέρα Εθελοντή Αιμοδότη έχει ιδιαίτερο συμβολισμό και έχει επιλεγεί γιατί είναι η γενέθλιος ημέρα του **Karl Landsteiner**, του Αυστριακού γιατρού που το 1900 ανακάλυψε το σύστημα των ομάδων αίματος ΑΒΟ, ανοίγοντας επίσημα την επιστήμη της μεταγγισιοθεραπείας και ο οποίος αργότερα  τιμήθηκε και με το Βραβείο Νόμπελ (1930). Στόχος της καμπάνιας είναι να περάσει για μια ακόμη φορά στο κοινό ότι το πρόβλημα της αιμοδοσίας / μετάγγισης είναι από τα πλέον σημαντικά στον χώρο της υγείας. Ακόμη και σήμερα οι ανάγκες της χώρας μας καλύπτονται κύρια ακόμη από το συγγενικό περιβάλλον (**περίπου 26%**) και από εθελοντές αιμοδότες (**το 68%**) με αποτέλεσμα πολλοί ασθενείς να υφίστανται τις συνέπειες των ελλείψεων αίματος. Πιστεύουμε ότι με την κατάλληλη ενημέρωση και το 26% θα μπορούσε να μετατραπεί σε τακτικούς Εθελοντές Αιμοδότες, γεγονός που πρέπει να αποτελεί εθνική στρατηγική.

Η **«Πηγή Ζωής»,** συμπληρώνει φέτος είκοσι επτά χρόνια ενεργούς λειτουργίας και δράσης, με σκοπό πάντα τη δημιουργία εθελοντικής αιμοδοτικής συνείδησης και ιδιαίτερα την υποστήριξη των ατόμων με Θαλασσαιμία.

Στα χρόνια που πέρασαν, ο Σύλλογος καθιερώθηκε στη συνείδηση της πόλης, σταθεροποίησε τις εθελοντικές αιμοδοσίες για τα άτομα με Μεσογειακή Αναιμία, έγινε γνωστός και ευρύτερα στη Βόρεια Ελλάδα, βραβεύτηκε για τις ενέργειές του, και πάνω από όλα συσπείρωσε μια πλειάδα ανθρώπων με ευαισθησίες σε κοινές πρακτικές και οράματα.

Η εκστρατεία στις 14 Ιουνίου είναι παράλληλα μια ευκαιρία έκφρασης της **ευγνωμοσύνης προς τους εθελοντές αιμοδότες** ανά τον κόσμο αλλά και της προσέλκυσης νέων για ένα καλύτερο μέλλον με επάρκεια αίματος. Παράλληλα  τονίζεται η συνεχής ανάγκη για **τακτική, Μη Αμειβόμενη Αιμοδοσία** ώστε να επιτευχθεί καθολική πρόσβαση στην ασφαλή μετάγγιση αίματος.

**Με εκτίμηση**

**Για Το Δ.Σ.**

**Η Πρόεδρος Ο Γεν. Γραμματέας**

Γραμματικοπούλου - Κολοκυθά Περιφάνης Βασίλειος

Ηλέκτρα Αναπληρωτής Καθηγητής

Χειρ. Οδοντίατρος Αιματολογίας ΑΠΘ